Корбан чалуда яңалык – калдыкларны заводка

	Мөселманнарда иң зур бәйрәмнәрнең берсе саналган Корбан гаетенә дә санаулы гына көннәр калып бара. Аллаһы Тәгалә ризалыгы өчен башкарыла торган гамәлне һәр ел саен күбрәк кеше башкарып калырга тырыша. Монысы сөенечле, әлбәттә.	 Гарәп телендәге «корбан» сүзе «карубә» фигыленнән килеп чыккан һәм «нәрсәгә дә булса якынлашу» дигән мәгънәгә ия. Фикһ ягыннан «корбан» ике мәгънәне аңлата: беренчесе — «якынлашу», икенчесе йоланың аталышы. Һәрхәлдә, без Ибраһим пәйгамбәрдән үк килүче шушы йоланы үтәп үзебезнең тәкъвалыгыбызны дәлиллибез, иманыбызны ныгытабыз, Хак Тәгаләнең ризалыгына өметләнәбез. Әйе, без шулай уйлыйбыз һәм бу йола безгә аңлашыла, табигый кабул ителә. Авылларда бигрәк тә җайлы - малның тиресе дә, тоягы да, башы да исраф булмый. Ә шәһәрләрдә ничек соң? Адым саен сарык башы аунап кала (ә бит тиешенчә эшкәртеп ашасаң баш ите гади иттән дә тәмлерәк). Малның эчәкләре, тире-тояклары да шул тирәдә ташлап калдырыла. Бу дөрес түгел бит инде, дигән хис йөрәкне тырнап алган чаклар да була. Савап урынына исраф кылмыйбызмы соң без? Ходай ризалыгын өмет иткәндә көфран нигъмәткә юл куймыйбызмы? Берара бөтен дөнья шаулап алды – кайсыдыр илдә океандагы акулалар кешеләргә һөҗүм иткән икән. Гарәпләр корбан эшкәртүдән калган куй башларын ачык диңгезгә ташлаган, дип аңлаттылар безгә. 
	Мөршидә КЫЯМОВА	
Интертат.ру

	№   | 19.09.2014	


